
Pb2+ kölcsönhatásának vizsgálata maltollal és piridinonnal

Összefoglalás
Az ólom élő szervezetekre gyakorolt káros hatása ismert, ez olyan ligandumok kifejlesztését teszi szükségessé, melyek kis toxicitás mellett szelektíven és stabilan kötik meg a fémiont. Számos kísérletet végeztek, ezek közül több, O,O-donoratomot tartalmazó vegyületet is bevontak a kutatásokba. Az eredmények megmutatták, hogy ezek a ligandumok akár megfelelő ólom(II) kelátorok is lehetnek.
Munkám során (O,O) koordinációra képes ligandumok Pb(II)-vel történő kölcsönhatását vizsgáltam. A felhasznált maltol nem mérgező, élelmiszeradalékként is használt vegyület. A piridinon-származék, DHP, pedig a humán gyógyászatban is alkalmazott vas(III)ion megkötő. Az ólom(II)ionnal kialakuló kölcsönhatásokat három módszerrel pH-potenciometriásan, 1H-NMR spektroszkópiásan és ESI-MS spektrometriásan végeztem.
Az eredményekből megállapítható, hogy mindkét rendszerben nagy stabilitású komplexek jönnek létre és az ólom(II) hidrolízise erősen visszaszorítható. A titrálási görbék legjobb leírását [MA]+, [MA2] és [MAH-1] összetételű komplexek feltételezésével kaptuk, ahol egy, illetve két (O,O) kelátot tartalmaznak a képződő részecskék. Mind az NMR mind az ESI-MS mérések alátámasztották a potenciometriás modellt. Az NMR mérések során nyert kiátlagolt jelek alapján azonban az ólom-komplexekben gyors cserefolyamatok valószínűsíthetőek. Ez azt jelenti, hogy labilis komplexek keletkeznek, és ebből az következik, hogy ezek a ligandumok, noha nagy termodinamikai stabilitással rendelkező komplexeket képeznek, kinetikai okok miatt nem feltétlenül lehetnek megfelelőek az ólom(II) szervezetből történő eltávolítására.



